Σχεδόν τέσσερα χρόνια μετά, στις 24 Οκτωβρίου 2018, το Αεροδικείο Αθηνών έκρινε ότι δεν προκύπτουν ενδείξεις ενοχής για τους Έλληνες στρατιωτικούς που υποστήριξαν ή συντήρησαν το μοιραίο αεροσκάφος στη διεθνή άσκηση. Ευθύνη δεν καταλογίστηκε ούτε στους δύο χειριστές του F-16. Με αυτή την πρόσφατη απόφαση που παρουσιάζει σήμερα η «Κ», φωτίζονται σημαντικές πτυχές της υπόθεσης. Όπως φαίνεται και στο σκεπτικό του δικαστικού συμβουλίου, ό,τι κι αν έκαναν μετά την απογείωση οι δύο πιλότοι ήταν αδύνατο να αποτρέψουν την πτώση.

Το χρονικό

Το απόγευμα της 26ης Ιανουαρίου 2015 όλοι ήταν σε ετοιμότητα στην αεροπορική βάση έξι χιλιόμετρα νότια της πόλης Αλμπαθέτε. Το σενάριο της άσκησης προέβλεπε ότι ελληνικό F-16 θα πετούσε σε σχηματισμό «Arrow» («Βέλους») με αποστολή την προστασία ομάδας φίλιων αεροσκαφών. Το συγκεκριμένο μαχητικό, της αμερικανικής εταιρείας Lockheed Martin, είχε παραδοθεί στην ελληνική Πολεμική Αεροπορία στις 7/1/1997 και είχε συμπληρώσει 4.056,6 ώρες πτήσης.

Ο κυβερνήτης του αεροσκάφους, Παναγιώτης Λάσκαρης, είχε πιστοποιηθεί ως εκπαιδευτής.

Στις θέσεις των χειριστών βρίσκονταν ο 36χρονος κυβερνήτης Παναγιώτης Λάσκαρης και ο 32χρονος συγκυβερνήτης Αθανάσιος Ζάγκας. Σύμφωνα με την απόφαση του Αεροδικείου ήταν έμπειροι, είχαν όλα τα προσόντα για να πετάξουν στην αποστολή, δεν αντιμετώπιζαν κάποιο πρόβλημα υγείας και είχαν αναπαυθεί επαρκώς τις δύο προηγούμενες ημέρες. Οι τοξικολογικές εξετάσεις που έγιναν μετά το δυστύχημα ήταν αρνητικές. Πέρα από τη φυσική τους κατάσταση, κρίθηκε ότι και οι στολές και ο εξοπλισμός τους ήταν εντός των προδιαγραφών. Ο πρώτος είχε 1.527 ώρες πτήσης και ήταν πιστοποιημένος εκπαιδευτής. Ο δεύτερος μετρούσε 1.140 ώρες πτήσης και ήταν πιστοποιημένος ως αρχηγός σχηματισμού τεσσάρων αεροσκαφών. Και οι δύο ήταν παντρεμένοι και ήταν γονείς.

«Ήθελε να είναι στην πρώτη γραμμή, πάντα του άρεσε να προσφέρει στη χώρα και στην Αεροπορία», λέει στην «Κ» ο Τάσος Ζάγκας για τον αδελφό του. Οι δυο τους είχαν συμπέσει στη Σχολή Ικάρων. Μετά την αποφοίτησή τους, όμως, ακολούθησαν διαφορετικούς δρόμους. Ο μεγαλύτερος σε ηλικία Τάσος υπηρέτησε στην Ελευσίνα, στα ιπτάμενα ραντάρ και σήμερα είναι πιλότος στην πολιτική αεροπορία. Ο Αθανάσιος προτίμησε τα μαχητικά.